У рэдакцыі „Нівы” захавалася даволі багатая калекцыя арыгіналаў апублікаваных фотаздымкаў. Можа пры нагодзе сёлетняга юбілею 60-годдзя нашага тыднёвіка варта было зрабіць з іх выставу як своеасаблівую дакументацыю беларускай вёскі на Беласточчыне, якой даўні жывы і багаты свет адышоў ужо ў нябыт. Варта было б яшчэ іх выкарыстаць таксама каб зняць фільм – найлепш мастацкі – напрыклад па матывах творчасці нашых літаратараў-белавежцаў. Але гэта, мусіць, нерэальнае, гледзячы на вялікі фінансавы кошт такой кінапрадукцыі. Ну і як нам гэтага дабіцца, дзе знайсці прадзюсера? Зрабіць такі фільм гэта не тое, што дакументальнае кіно, дзе хопіць адна камера, мікрафон і крыху іншай тэхнікі. А і так нават на такую стужку, падобна, гадавога бюджэту нашага выдання было б мала.